BESZÁMOLÓ A JÁTÉKVÁR ÓVODA ÉS BÖLCSŐDÉBEN 

FOLYÓ NEVELŐ MUNKÁRÓL

2011/2012-es nevelési év
Martfű Város Önkormányzata 2011. júniusában tárgyalta és fogadta el Martfű város óvodáiban és bölcsődéjében folyó nevelő-oktató munkáról szóló vezetői beszámolót.  Beszámolómban a 2011/2012-es nevelési év adatait és elvégzett feladatait kívánom bemutatni.

Az óvodai és bölcsődei nevelő munka szervezésének szabályait az 1992. évi XXXIII. tv. a Közalkalmazottak jogállásáról, az 1993. évi LXXIX. tv. a Közoktatásról, az 1997. évi XXXI. Tv. a gyermekek védelméről és a gyámügyi igazgatásról, az 1993. évi III. tv. a Szociális igazgatásról és szociális ellátásokról, valamint az e törvényekhez kapcsolódó kormány, és miniszteri rendeletek szabályozzák, és egyben meghatározzák a jövő nevelési irányát.

A Játékvár Óvoda és Bölcsőde többcélú intézmény (közoktatási, szociális), négy óvodából és egy bölcsődéből tevődik össze. Önálló jogi személyként működő, részben önálló gazdálkodású jogkörrel rendelkező intézmény. 
Az intézmény fenntartási és működési költségeit a naptári évre összeállított költségvetésben irányozza elő, amelyet az Önkormányzat Képviselő-testülete hagy jóvá, gazdasági feladatait Martfű város kiskincstári szervezete látja el.
1. Az intézmény tárgyi és személyi feltételei

1.1. Tárgyi feltételei:

Az intézmény épületei:

Munkácsy úti Óvoda    
3 csoportos    75 férőhelyes

Május 1 úti Óvoda        
2 csoportos    40 férőhelyes


Kossuth úti Óvoda        
3 csoportos    75 férőhelyes
Mezőhéki Tagóvoda

1 csoportos    20 férőhelyes
Bölcsőde                        
3 csoportos    34 férőhelyes   
A vizsgált időszakban csoport csökkentésre, összevonásra nem került sor, ebben a nevelési évben is 9 óvodai és 3 bölcsődei csoportot indíthattunk. A Május 1 úti Óvoda férőhelyszámának csökkentésére 2012. áprilisában került sor, 50 férőhelyről, 40 férőhelyre.
Minden évben az intézmény költségvetésében biztosított minimális karbantartást tudjuk az épületeken elvégezni. Ezeket a karbantartási feladatokat a Településellátó Szervezettel egyeztetve végezzük el, (fűnyírás, nyári meszelések, karbantartási feladatok) ezáltal biztosított az intézmény alapvető működése.
A 2010/2011-es nevelési évben hazai és infrastrukturális pályázaton nyert összegből a Kossuth úti Óvoda külső és belső nyílászáróinak cseréje, a Munkácsy úti Óvoda külső nyílászáróinak cseréje, az óvodák homlokzatszigetelése, az épületek teljes belső festése valósult meg. Ennek következtében ezeken az épületeken a tisztasági festéseken kívül nem kellett karbantartási, felújítási munkákat elvégezni.
A Kossuth út 24. szám alatti épület, a Május 1 úti Óvoda, valamint a Bölcsőde épületénél elsődleges célunk volt az állagmegóvás, ennek érdekében a következő feladatokat tudtuk   elvégezni. 
- Kossuth út 24. az épület minden helyiségének kifestése.
- Május 1 úti óvodában a tisztasági meszelések mellett 2 csoportszoba festésére és linóleum javításra került sor.

- A bölcsőde minden helyisége kifestésre került.

· Tervezzük a nyári szünet alatt a kötelező tisztasági meszeléseket a bölcsődében, a martfűi és mezőhéki óvodákban egyaránt. A költségvetés keretei jelenleg nem engedik a legfontosabb felújításokat sem, melyek az önkormányzat fedezet nélküli feladattervében megtalálhatók.

· Folyamatosan végeztetjük az előírt elektromos és gázüzemű berendezések felülvizsgálatát.

Az intézményben folyó neveléshez, illetve működéshez a költségvetésünkből, pályázatokból, szülői, illetve alapítványi támogatásból az alábbi eszközök beszerzését sikerült megvalósítani: 

· Tornaeszközök vásárlása (Akadálypálya készletek)
· Szükséges textíliák beszerzése 
· Konyhai edények beszerzése (főzőedények, tányérok, bögrék, poharak, egyéb kiegészítők) 
· Berendezések vásárlása 

· Óvodai gyermekszékek. ( Kossuth úti Óvoda 2 csoport)
A Portyázó Porontyok Alapítvány a 2011/2012-es nevelési évben 700.000 Ft-al támogatta programjainkat, hozzájárult eszközök vásárlásához. (kirándulások, oktatási eszközök, rendezvények, sportprogramok, könyvek, játékok)

A közegészségügyi előírásokat betartjuk, nagy hangsúlyt fektetve erre, hiszen a kisgyermekekkel foglalkozó intézmények különösen veszélyeztetettek a fertőző betegségek szempontjából. 
Az óvodákban és a bölcsődében is megtörténtek és folyamatosan végzik a gyermekorvosok és a védőnők a szűrő, ellenőrző és tisztasági vizsgálatokat. 
Ebben az évben a Lisztérzékenyek Egyesülete támogatásával megszerveztük az iskolába lépő gyermekek lisztérzékenységi szűrővizsgálatát. Öröm, hogy minden kisgyermeknél negatív lett a teszt eredménye.
Folyamatos  a kapcsolatunk a békéscsabai PRIMA-PROTETIKA Kft-vel, akik szakorvos bevonásával ortopédiai szűrővizsgálatot végeznek a bölcsődés, óvodás (Martfű és Mezőhék) gyermekek számára és lehetőség volt olcsó támogatott gyermekcipők készíttetésére.
Ezeket a szűrővizsgálatokat a következő években is szeretnénk folytatni a gyermekek egészségmegőrzése, betegségmegelőzése érdekében.

Az ÁNTSZ a bölcsődében és az óvodákban is ellenőrzött és nem tárt fel jelentős közegészségügyi hiányosságokat, viszont az egész intézményben sürgősen korszerűsíteni kell a HACCP programot, a jelenlegi előírásoknak megfelelően. Erre nincs fedezet jelenleg az intézmény költségvetésében. 
A gyermekétkeztetést az óvodában és a bölcsődében is a Településellátó Szervezet konyhája biztosítja. A gyermekélelmezés szabályainak megfelelően készülnek az étlapok, a mi kéréseink, véleményünk figyelembevételével. Az  óvodákba kiszállítással történik a háromszori étkezés biztosítása, a tálalókonyhák közbeiktatásával.

A bölcsődei étkeztetést 2011. július 1-től látja el a konyha. A gyermekek érdekeit  és a higiéniás követelményeket figyelembe véve a bölcsődében befejező konyha működik megfelelő személyzettel. Az átállás folyamatos és zökkenőmentes volt, mely köszönhető a TESZ és konyha vezetőjének, a bölcsőde vezetőjének és a bölcsődei konyha dolgozóinak, akik nagyon fontosnak tartották, hogy problémamentes és a szülők, gyermekek számára szinte észrevehetetlen legyen a váltás. Azóta is kölcsönösen jó kapcsolatban folyik a munka.
Az intézmény minden dolgozója nagy felelősséget érez az intézmény eszközeiért, védik, pótolják azokat. Óvónőink, gondozónőink kreativitását és ügyességét dicsérik a szépen dekorált csoportszobák, egyéb helyiségek. Igyekszünk saját magunk elkészíteni azokat az eszközöket, amelyeket a nevelőmunkánk során használunk, ezzel is költségmegtakarítást érünk el.

További feladataink:

· A következő években folyamatosan vizsgálni kell a gyermeklétszámoknak és a feladatellátásnak megfelelő épületek biztosítását. Ez az intézmény további átszervezését is vonhatja maga után.

· Az óvodáknál a nyári szünetben meg kell szervezni a Munkácsy úti Óvodában, és a Május 1 úti Óvodában a gyermekek nyári ellátását, (2012. június 18-től – augusztus 26-ig) valamint a nagytakarítási, szükséges karbantartási, javítási feladatok elvégzését, közcélú munkások bevonásával.
· Sürgős megoldást kell találni a bölcsőde játszóudvarának, szabadtéri játszóeszközeinek fejlesztésére. 

· A Munkácsy úti Óvodában szükséges a gyermekbútorzat részleges megújítása. (gyermekasztalok, székek) 
· Időszerű a bölcsődei textíliák cseréje. ( függönyök, ágyneműk)
· Ebben az évben cserélni kell a bölcsődei fektetőket, mert a jelenlegiek tönkrementek. Fedezete biztosított a költségvetésünkben.

· Szükség van az óvodai étkeztetéshez kapcsolódó eszközök, az elhasználódott textíliák pótlására. 
· Elsődleges feladatunk lesz az intézmény (bölcsőde, óvoda ) játékállományának nagyobb arányú cseréje, frissítése. Ezt szeretnénk a következő évi költségvetésben realizálni.

· Folyamatosan figyelnünk kell a pályázati lehetőségeket az óvoda eszközeinek fejlesztésére.

Ezeknek a feladatoknak a nagy részét szerettük volna a nyár folyamán megvalósítani, de pénzügyi lehetőségeink miatt elhúzódnak ezek a beszerzések, remélhetőleg csak az őszi időszakra.
1.2. Személyi feltételek alakulása

Az alkalmazotti közösségről:

Az intézményünkben dolgozó óvónők, gondozónők, dajkák és a kisegítő munkát végzők tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző. Ezért munkaidejükön túl (minden ellenszolgáltatás nélkül) sokat áldoznak szabadidejükből is, hogy a gyermekek személyiségfejlesztése minél teljesebb legyen (mozi, színházlátogatások, kirándulások, közös programok szervezése szülőkkel, gyerekekkel stb., vagy csak éppen azért, mert a csoport tervezett feladatai ezt megkívánják). 

A 2011/2012-es nevelési évben a törzsállomány mellett, közcélú dolgozók is részt vettek és vesznek a feladatok ellátásában. 2011. 09.-12. hóban 13 fő  4 órás, és 5 fő 8 órában segítette munkánkat, 2012. 01.- 06. hóban és 07.-11. hónapban 4- 4 fő 6 órás, júniustól 5 hónapra még lehetőségünk van 3 fő 8 órás alkalmazottal dolgozunk. 
Két éve van lehetőségünk Martfű Város Pedagógiai Díjára óvodapedagógust jelölni. A díjazottak magas színvonalú szakmai munkájának elismerése, egyben közösségünk szakmai munkájának erkölcsi elismerését is jelenti, melyet köszönünk a város vezetésének.

Sajnos a dolgozók anyagi megbecsülése sem biztosított, évek óta nincs fizetésemelés. Az év végén valamint ebben az évben pedagógusnap alkalmával sor került az intézmény dolgozóinak 38 fő minőségi munkájának szerény elismerésére. 
2011/2012. nevelési év személyi állománya és iskolai végzettsége 

	
	Létszám
	Főiskolát végzett
	Felsőfokú

Szakmai végzettség
	Szakközép
	Dajkakép-ző szakm.
	Szakmunk.

(szakács)

	Óvónő
	19 fő
	18 fő
	
	     1 fő
	
	

	Dajka
	9 fő
	
	
	1 fő
	 8 fő
	

	Konyhás
	1 fő
	
	
	1 fő
	
	

	Óvodatitkár.
	1 fő
	
	1 fő
	
	
	

	Gondozónők
	7 fő
	 1 fő
	 4 fő
	2 fő
	
	

	Bölcsődei ügyintéző
	 1 fő
	
	
	1 fő
	
	

	Összesen:
	38fő*
	19 fő
	5 fő
	6 fő
	8 fő
	

	Közcélú foglalkoztatottak
	2011:8 fő 4órás

2011: 1 fő 8 órás
	
	
	
	
	


	TESZ dolgozó:
	3 fő


	
	
	1 fő
	1 fő
	1 fő


* 35 fő Martfű, 3 fő Mezőhék

2011. július 1-től a bölcsődei szakfeladatról 1 fő szakács és 1 fő mosó-takarító átkerült a TESZ állományába, a feladatellátás megszervezése folyamatos és zökkenőmentes volt. Helyettük óvodai szakfeladaton a dajkai létszám lett bővítve, hogy megfeleljünk a törvényi előírásnak.
Továbbképzések:
A nevelőtestület minden évben elfogadja az intézmény rövid távú továbbképzési tervét (óvodában, bölcsődében egyaránt). Ebben a nevelési évben szinte csak 5-6 órás képzéseken vettek részt óvónők, hogy teljesíteni tudják a 120 órás hét évenkénti kötelező képzésüket. 1  fő szakvizsgát adó tanulmányokat végez. (közoktatási vezető) 
A személyes gondoskodást végző személyek öt éves ciklusokban vesznek részt a továbbképzéseken. A gondozónőknek 60-, a vezetőnek 80 pontot kell teljesíteni. A továbbképzési év januártól – decemberig tart. Ebben az évben 2 fő mentori felkészítő műhelymunkában, 2 fő személyiségfejlesztő tréningen vett részt. 2011-ben 1 fő, 2012-ben 2 fő teljesítette továbbképzési kötelezettségét.
Intézményünk vezetése igyekszik biztosítani a törvény által kötelező mennyiségű akkreditált képzéseken való részvételt.  Az állami normatív hozzájárulás kb. 10%-ban járul hozzá a törvény által előírt képzésekhez, a bölcsődében még ennyit sem fedez. A képzések megvalósításához pályázati lehetőségeket veszünk igénybe, de ezek színvonala, vagy hatékonysága sokszor nem éri el a kívánt szintet.
A gyermekközösségekről: 

Óvodában:

Az 2011/2012-es nevelési évben Martfűn 8 óvodai csoport működött hagyományos koronkénti elosztásban, illetve részben vegyes szervezésben, Mezőhéken egy vegyes szervezésű óvodai csoporttal láttuk el a feladatot. Az óvodák feltöltöttségének változását a következő táblázat mutatja be.
Gyermekek kor szerinti megoszlása:
	
	2011.10.01.
	2012.05.31.

	Kiscsoportos korú:
	      /Statisztikai adat/
	      /Óvodai nyilvántartás/

	Munkácsy 
	  25 fő
	  28 fő

	Kossuth
	  19 fő
	  24 fő

	Május 1 
	  16 fő
	  18 fő

	Összesen:
	  60 fő
	  70 fő

	Középsős korú:
	
	


	Munkácsy 
	  24 fő
	  24 fő

	Kossuth út
	  16 fő
	  16 fő

	Május 1 
	  14 fő
	  13 fő

	Összesen:
	  54 fő
	  53 fő

	Nagycsoportos:
	
	

	Munkácsy 
	  25 fő
	  25 fő

	Kossuth
	  24 fő
	  24 fő

	Május 1.
	  20 fő
	  20 fő

	Összesen:   
	  69 fő
	  69 fő

	Martfű összesen:
	183 fő
	192 fő

	Mezőhék
	  10 fő
	  13 fő

	Mindösszesen:
	193 fő
	205 fő


A 2011/2012-es nevelési évben az október 1-jei statisztika alapján a martfűi óvodákba 183, a mezőhéki óvodába 10 gyermek járt. Ebben a nevelési évben jelentősen nem csökkent a gyermeklétszám.  Az átlagos csoportlétszám 22,3 főről 21,4 főre csökkent mely valójában 8 fő csökkenést jelent. A létszám megfelel a törvényi előírásoknak, de a normatív csoportfinanszírozás reálértéke csökkent, hiszen évek óta nem változott a számítás alapösszege. Az év folyamán Martfűn 9 fővel, Mezőhéken 3 fővel növekedett a létszám. 

Adataink alapján a következő 3 évben folyamatos gyermeklétszám csökkenéssel lehet számolni.  A jelenlegi adatok alapján az induló óvodai létszám Martfűn 177 fő, Mezőhéken 12 fő. Az intézmény átlag csoportlétszáma 21 fő körül várható.
A gyermekek egyre több szocializációs gonddal küzdenek, nehezebben alkalmazkodnak társaikhoz, s ez a nagyobb létszámú csoportokban fokozottan jelentkezik problémaként. Ezt a tudatos és türelmes nevelőmunka mellett csak a csoportlétszámok csökkentésével lehet enyhíteni, amelynek viszont finanszírozási korlátai vannak.

A 2011/2012-es nevelési évben 55 (Martfű) + 2 (Mezőhék) gyermeket engedtünk iskolába, a visszamaradt gyermekek száma 14 fő. Ebben az esztendőben kontroll és iskolaérettségi vizsgálaton, valamint pszichológiai vizsgálaton 29 gyermek vett részt. Sajátos nevelési igény megállapítása miatt 5 gyermeket irányítottunk a tanulási Képességet Vizsgáló Bizottság elé. Ezeket a vizsgálatokat a szülő beleegyezésével, illetve kérésére végeztettük el kistérségi feladatellátás keretében. A szülők és a mi szakmai véleményünk alapján, jó a helyben végzett vizsgálat, illetve konzultációs lehetőség az óvónő és a vizsgálatot végzők között. Kistérségi feladatellátásban pszichológiai tanácsadást és logopédiai ellátást is biztosítottunk a gyermekeknek. Az alacsony pszichológiai óraszám miatt csak szerény tanácsadást lát el a kolléganő, hatékony segítségnyújtásról nem beszélhetünk. A logopédiai foglalkozásokon 40 fő, 33 nagycsoportos gyermek, 7 középső csoportos gyermek vett részt. A logopédusunk év végi minősítése alapján 16 fő tünetmentesen, 17 fő lényegesen javult állapotban kezd iskolát. Reméljük, ez segíti a gyermekek írás-olvasás tanulását.
Bölcsődében:

A 2011. évi bölcsődei gyermekfelvétel az intézmény felvételi szabályzata alapján történt. A 25 férőhelyen, 30 kisgyermekkel, (1 csecsemő) 3 csoportban, 2-2 gondozónővel (délelőttös-délutános) végeztük a gondozási, nevelési feladatokat. Év közben az előjegyzésben lévő gyermekek közül (amennyiben a szülő dolgozott) mindenki felvételre került.  Új jelentkezőket tavasszal már nem tudtunk fogadni a férőhely, illetve a gyermekek kor szerinti összetétele miatt. Négy kisgyermek év közben lett óvodaérett, ők átkerültek az óvodába. 2012. május 31-én 35 gyermek (1 csecsemő) látogatta a bölcsődét.

Csoportelosztás:

2011. szeptember 1.


2012. május 31.
I.   Tipegő csoport

10 fő (1 csecsemő)


11 fő (1 csecsemő)
II.  Nagycsoport 1.

10 fő




12 fő

III. Nagycsoport 2.

10 fő




12 fő 
Ingyenes étkezésben részesült:
4 fő

Nagycsaládos:



1 fő

Tartósan beteg:


-  fő
Korcsoport szerinti megoszlás:

	
	1-12 hó
Csecsemő
	13-23 hó
Tipegő
	24 hó –
Nagycsoport
	

	2011.09.01.
	1 fő
	9 fő
	20
	

	2012.05.31.
	1
	20
	14
	


Nem szerinti megoszlás:

	
	Fiú
	Lány

	2011.09.01.
	14
	16

	2012.05.31. 
	20
	15


A bölcsődei gyermeklétszámok bemutatása a kötelező bölcsődei statisztika alapján készült el. 
2007. január 1-je óta megállapodások alapján, más településekről is fogadunk gyermekeket.   Jelenleg egy ilyen gyermeket látunk el. 
Szociális szempontból megnőtt a bölcsőde szerepe, egyre több olyan kisgyermeket nevelünk, ahol a bölcsődei ellátással a családok megélhetését segítjük elő. Megfigyelhető, hogy míg ebben a nevelési évben több két év alatti gyermeket írattak be a bölcsődébe, a 2012.évi májusi beíratáskor szinte csak 2 éves, vagy idősebb gyermekeket írattak be. A szülők követik a jogszabályi változásokat és elsősorban a GYED letelte után igénylik az intézményi elhelyezést. A családoknak  nagy szüksége van mindkét szülő jövedelmére, hiszen így is komoly anyagi nehézségekkel küzdenek, ezért nagy örömmel fogadták, hogy Martfűn nem került bevezetésre a működéshez kapcsolódó térítési díj.
A bölcsőde feltöltöttsége a 2010/2011-es nevelési évben-átlagban 125 %-os volt . A törvényi előírások betartása miatt, megfelelő feltételek mellett 2011. 04.15.-én a képviselő-testület Alapító Okiratban 34 főre emelte a bölcsődei férőhely számát. Ezért a 2011/12-es nevelési évben a feltöltöttség 100 % körül mozgott.
A bölcsődei felnőtt létszám a minimum szinten megállapított, a feladat színvonalas ellátását nagymértékben segítették a közcélú foglalkoztatottak.
Megtörtént a 2011/12-es bölcsődei beiratkozás. Eddig 28 szülő kérte az ellátást. Ebből 20 kisgyermek szeptemberben kezdi a bölcsődét, nyolcan pedig előjegyzésbe kerültek.

Így összesen 32 gyermek kezdi meg a 2012/13-as gondozási évet. 

2. Az óvodák és a bölcsőde szakmai munkája
2.1. Az óvodák  szakmai munkája a 2010/2011-es nevelési évben

Óvodáinkban a Játékvár Óvoda és Bölcsőde Helyi Óvodai Nevelési Programja alapján neveljük a gyermekeket. Az intézmény óvodái a helyi nevelési programon belül, két nevelési gyakorlattal működnek, ezzel is erősítve a tagóvodák szakmai autonómiáját, saját arculatának alakítását.

Három tagintézményünk – a Munkácsy, a Kossuth úti és a Mezőhéki tagóvoda - a „Játékvár – Vár a játék” című program, - a Május 1 úti tagóvoda az „Óvodai nevelés a művészetek eszközeivel” című program szerint neveli az odajáró gyermekeket. 2009. szeptember 1-vel a Munkácsy és a Kossuth úti Óvodában bevezetésre került a Kompetencia alapú óvodai programcsomag, melyet felmenő rendszerben ebben a nevelési évben kiteljesítettünk, Martfűn 6 csoportban, Mezőhéken 1 osztatlan csoportban az átdolgozott helyi nevelési program alapján neveljük az óvodásokat.
A helyi óvodai nevelési program megvalósítása folyamatosan történik a két nevelési gyakorlat alapján. Munkánkat a „Játékvár” programkövető szakmai munkaközösség, és a „Szabadjáték” munkaközösség segítette, akik éves munkaterv alapján végezték munkájukat. Tevékenységeikkel, ötleteikkel segítették, hogy minél színvonalasabban valósuljanak meg a programban megfogalmazott célok és feladatok. Ennek érdekében kidolgozták és működtették a belső továbbképzési rendszert, melynek célja, hogy az óvodai nevelési gyakorlatban a játékközpontúság, valamint a szabadjáték megfelelő hangsúlyt kapjon, fejlődjön az óvónők pedagógiai, módszertani kultúrája. 
Kiemelten foglalkoztunk a 2011/2012-es nevelési évben:

· Kiemelt nevelési feladatunk volt az óvodáskorú gyermekek szabad játéktevékenységének biztosítása, feltételrendszerének javítása. Ehhez belső hospitálások szervezése. 
· Környezetmegismerő és környezetvédelmi tevékenységek kiemelt szerepet kaptak ebben az évben, ezért folyamatosan szerveztünk a gyermekek részvételével  programokat. (őszi munkák, betakarítás, kirándulások, túrák, portyák). 
Hangsúlyosabb szerepet kaptak a kompetencia alapú óvodai programhoz kapcsolódó környezetvédelmi jeles napok,amelyeket a szülőkkel közösen új szervezési formában valósítottunk meg. ( Állatok napja, Föld napja, Madarak, fák napja, stb. )
· Részt vettünk térségi környezetvédelmi vetélkedőn, ahol a Munkácsy úti Óvoda, Kossuth úti Óvoda,  és a Május 1 úti Óvoda nagycsoportosai kiemelkedően szerepeltek. (1. 4. 5. helyezés)
· Testi nevelésünk egységességét és eredményességét mutatja, hogy mindig nagylétszámmal és eredményesen veszünk részt a városi duatlon és futóversenyeken. A kistérség óvodáinak Kunszentmártonban rendezett „Mozdulj !” sportnapján 15 csapat közül óvodáink elhozták a 1. 3.  4. helyet. Mezőhék óvodásai az alacsony gyermeklétszám és a korosztály miatt most nem tudtak ezeken a rendezvényeken indulni.
Mezőhéken a Kihívás Napján 120 gyermekkel vettünk részt és mozogtunk, sportoltunk egész délelőtt a falu aprajával, nagyjával.

· Vizuális nevelésünk feladata, hogy minél többféle kifejezési móddal, technikával ismertessük meg a gyermekeket a nevelési időben és ezen túl szervezett Játszóházainkban. Ennek eredményeképp több rajzpályázaton vettünk részt sikeresen.
· Ünnepeinket színvonalasan rendeztük meg szülőkkel, külső partnerekkel közösen (Mihály-napi vásár, Mikulás, tavaszi ünnepkör). Intézményünk kidolgozta és megvalósította a Munkácsy úti Óvodában az „Advent az óvodában”, a Kossuth úti Óvodában a „Színes világ” elnevezésű saját innovációt. A színes világ elemeiből minden óvoda beépített a saját nevelési tervébe, még gyermek – és családközpontúbbá téve munkájukat.
· Hagyományaink ápolása folyamatos és sikeres volt az év folyamán (játszóházak szervezése, ünnepi műsorok a nyugdíjasoknak, intézményi ünnepi programok, kistestvérek napja, pótfarsang az idősekkel) Testvéróvodánkkal a meglévő jó kapcsolatot folyamatosan fenntartottuk, lehetőség szerint bekapcsolódtunk egymás programjaiba. A törökszentmiklósi óvodások a Május 1. Úti Óvoda Mihály napi vásárába látogattak el, a mi ovisaink pedig Zenei Fesztiválon vettek részt barátainknál.
· Szakmai, gyermekvédelmi munkánk felelősségteljes ellátásához részt vettünk helyi fórumokon, konferenciákon. Folyamatos volt a munkakapcsolat a Gyermekjóléti Szolgálat munkatársaival, a Polgármesteri Hivatal Népjóléti Irodájával és a Gyámhivatallal.  Személyes segítséget nyújtottak a gondozónők és a gyermekvédelmi felelősök a családok szociális problémáinak megoldásában, a gyermekek érdekeit figyelembe véve.
· Az önkormányzat által kötött kistérségi megállapodás keretében az óvodáskorú gyermekek logopédiai ellátása biztosított volt helyi logopédus alkalmazásával, mely megkönnyítette a kapcsolattartást a szülőkkel, gyermekekkel és az óvónőkkel. 
· Folyamatos volt a pedagógiai szakszolgáltatás egyes feladatainak ellátása is, amelynek keretein belül 2010/2011-es évben az előzetes és beiskolázás előtti iskolaérettségi vizsgálatokat, illetve kontroll vizsgálatokat végeztettünk el, itt helyben. Korrekt, jó munkakapcsolat alakult ki, a feladatellátás további szervezést, munka elosztást kíván a következő nevelési évben is. 
· Alapító Okiratban szereplő feladatunk az SNI-s gyermekek ellátása, ( 2 fő autista gyermek, 2 beszédfogyatékos gyermek) melyhez külső szakembert kellett biztosítanunk. Ennek költségét terveztük a költségvetésben. A jelenleg folyamatban lévő szakértői vizsgálatok eredményét még nem tudjuk, ha szükségessé válik gyógypedagógus megbízása, akkor intézményünk jelzéssel fog élni az önkormányzat felé.
· Az óvoda-iskola kapcsolatrendszerét a bevált formák alkalmazásával is ápoltuk, de a kompetencia alapú nevelés – oktatás lényegesen szorosabbá, hatékonyabbá tette.

· Új elemként a nevelési év végére (augusztus utolsó hete) tervezzük a Fecske Tábor indítását, közösen az első osztályos tanító nénikkel, megkönnyítve a nagycsoportos gyermekek kudarc nélküli iskolakezdését.

· Közvetett partnereinkkel való kapcsolatunk nagyon jó, az együttműködésünk nagymértékben segíti a színvonalas nevelőmunkánk szervezést, az intézmény működését. 

· Meghatározó a Művelődési Központ és Könyvtárral kialakított kapcsolatunk, egyre sokrétűbb a középiskolánkkal, a zeneiskolával, különböző cégekkel.

· Kölcsönösen jó kapcsolatunk van a civil szervezetekkel.

· A református és a katolikus egyház számára biztosítjuk a hitoktatás lehetőségét, kölcsönösen jó kapcsolat alakult ki közöttünk, segítjük egymás programjainak szervezését is.
A következő nevelési év feladatai:
· Legfontosabb feladatunk 2012. szeptember 1-jétől hatályba lépő Köznevelési törvény szerinti működés megszervezése. Nehezíti a feladatok meghatározását, hogy még jelenleg sincsenek végrehajtási utasítások, iránymutatások. Az erről szóló konferenciákon is csak hipotézisekről beszélnek, kevés új és pontos információhoz jutunk. A törvény szabályozása alapján a nevelési év indításában különösebb eltérés csak az iskolába lépés időpontjának szabályozásában van, amelyet figyelembe vettünk a most kialakításra kerülő csoportoknál. Az ebből adódó gyermek és felnőtt létszám problémák 2013 szeptemberében jelentkezhetnek. Az év közben adódó feladatokat a szabályozások megjelenése után kell végrehajtani, természetesen a fenntartóval közösen.
· A következő évek helyi óvodai nevelési irányát a 2009-ben elfogadott módosított Országos Óvodai Nevelési Alapprogram, az ehhez kapcsolódó irányelvek, a most átdolgozásra kerülő helyi óvodai nevelési programunk és a Kompetencia alapú óvodai nevelés működtetése határozza meg. A helyi óvodai nevelési programunkban biztosítjuk a két nevelési gyakorlat további működését, hogy a programcsomag és az intézményünk által megfogalmazott globális cél- és feladatrendszernek megfelelően tudjunk működni és sikerkritériumainkat elérni. A folyamatos nyomon követés biztosított minkét óvodában.
· Kiemelt nevelési feladatként tervezzük a Külső világ tevékeny megismerésének további fejlesztését, kompetencia alapú bővítését, melyet hatékonyabban közvetítünk a családok felé. (közvetlen környezetünk alaposabb megismerése, környezetvédelem óvodában és otthon, dohányzás elleni program) A szakmai tevékenység összehangoltságának biztosítása az egyéni elképzelések, önálló kísérletezések, innovatív munkák megvalósulásával.

· A módszertani továbbképzéseken szerzett ismeretek átadása a nevelőközösség tagjainak, és hasznosítása a mindennapi óvodai gyakorlati munkában. Ezeket a feladatokat a „Játékvár” munkaközösség szervezi.
· A „Szabadjáték” munkaközösség a nevelőtestület határozata alapján szeptembertől az óvodák zenei nevelését vizsgálja, elméleti és gyakorlati értekezlettel indítva, melyet a bölcsődei gondozónők ének munkaközösségével együtt szervezünk.

· Az óvodai alapprogram része a tehetséggondozás. Céljaink között szerepel az új nevelési évben a tehetségek azonosítása, ennek érdekében előadásokon, továbbképzéseken veszünk részt. Lehetőséget biztosítunk ezeknek a gyermekeknek tehetségük kibontakoztatásához, elmaradásaik fejlesztéséhez. (ovi-torna, néptánc, zenés mozgás, ovi-foci, esetleg ovi-karate) Lehetőséget biztosítunk a Művelődési Központ által szervezett művészeti programokba való bekapcsolódásra. 
Az óvodák és a bölcsőde minőségügyi munkája

2009 tavaszán módosítottuk az intézmény minőségirányítási programját, a törvényi előírásoknak megfelelően melyben a teljesítményértékelési fejezetet  a teljes alkalmazotti körre kibővítettük. A változtatásokat követően az ajánlásoknak megfelelően teljesítményértékelési rendszerünk szinkronba került a pedagógusok minősítési rendszerével. A minőségirányítási program meghatározza az intézmény minőségügyi teendőit, feladatait, azonosított és szabályozott kulcsfolyamatait, melyet az ütemezésnek megfelelően hajtunk és hajtottunk végre. 
· Az ÖMIP által meghatározott feladatokat folyamatosan nyomon követtük és azok figyelembevételével alkottuk meg éves munkatervünket.

· A folyamatszabályozásban meghatározott gyermeki mérés, értékelés rendszerét folytattuk mindhárom korcsoportban. A tapasztalatok alapján, az egyéni fejlődés nyomon követésének dokumentumán változtattunk, az objektív és összehasonlítható értékek érdekében. Meghatározásra kerültek a vezetési, tervezési, ellenőrzési, mérési-értékelési folyamatok. (óvoda)
· A pedagógusok, a gondozónők és egyéb alkalmazottak teljesítményértékelési rendszerét bevezettük, és a minőségügyi team által kidolgozott eljárásrend alapján ebben a nevelési évben ütemezésnek megfelelően folytattuk a dolgozók teljesítményértékelését, amely egyben a minősítésnek felel meg.
· Intézményünkben kialakítottuk a felelősi rendszert, ahol minden nagy területhez rendeltünk egy-egy felelős személyt, ami a hatékony munkavégzést segítette.

· Folyamatosan és hatékonyan működtetjük a belső hospitálások rendszerét, a „Játékvár” munkaközösséggel közösen.

Feladataink:

· A Köznevelési törvény alapján a minőségfejlesztés törvényi változásainak nyomon követése.
· A törvény által előírt még kialakulatlan ellenőrzés mellett az általunk kidolgozott és bevezetett teljesítményértékelési rendszerünk további működtetése.
· A bölcsőde szakmai programjában és a helyi óvodai nevelési programban kiemelt nevelési célok megvalósításával legyen biztosított a bölcsődében a gondozás és nevelés egysége, a kompetencia alapú óvodai programcsomag alapelveinek figyelembevételével az óvodai nevelés sokszínűsége, a gyermekek sokoldalú fejlesztése, az alkalmazható, tapasztaltatásokra épített tudás megszerzése. 
2.2. A bölcsődei nevelés tartalmáról
Bölcsődénk feladata a 3 éven aluli gyermekek napközbeni ellátása, gondozása, testi- szellemi fejlődését elősegítő nevelése. Célja: mindazon családok igényeinek kielégítése, akiknek szükségük van arra, hogy napközben mások gondoskodjanak gyermekeikről.
· A gyermekek bölcsődei felvétele az intézmény felvételi szabályzata alapján történik. Az ellátásban részesülő gyermekek a KENYSZI rendszerben rögzítésre kerülnek, és napi jelentési kötelezettsége van az intézménynek az ellátottakról. Ez alapján részesülünk állami normatív támogatásban.
· A bölcsődei élet megszervezése a „Bölcsődei nevelés – gondozás szakmai szabályai”- módszertani levél alapján történik. Ez meghatározza a bölcsőde tárgyi és személyi feltételeit, valamint a bölcsődei ellátás alapprogramját. Ezt egészíti ki a helyi sajátosságokat figyelembe vevő Szakmai Programunk. Ebben preferált helyet kap a szülőkkel való kapcsolattartás és a játék (nagymozgások, finommotorika).

· Kiemelt feladatunk a gyermekek személyiség fejlesztése a játékon keresztül, valamint a szülőkkel való szoros együttműködés. A szülőkkel való jó kapcsolattartás érdekében több területen is lehetőséget biztosít intézményünk.

Így:

· családlátogatás a bölcsődei élet megkezdése előtt,

· tájékoztató szülői értekezlet,

· családi délutánok: decemberi és gyermeknapi

· (ebben a szülők is aktívan részt vesznek)

· alapítványi bál intézményi keretek között,

· „bölcsődekóstolgató” – nyílt nap 

· (szülők, gyermekek ismerkedhetnek a bölcsődei élettel)

· Bölcsődénkben általánossá vált a fokozatos anyás beszoktatás, amely lehetővé teszi a gyermekek számára, hogy az idegen környezettel, a biztonságot jelentő édesanya segítségével ismerkedjen. A gondozónőnek pedig ez által lehetősége nyílik arra, hogy megfigyelje a gyermek egyéni szokásait, fejlettségi szintjét.

· A beszokatás előtti családlátogatás, és a szülői értekezlet szintén segíti a bölcsőde- szülő között kialakuló közvetlen kapcsolatot, és a gyermek személyre szabott nevelését. 

· A „családos” összejövetelek az érzelmi kötődést, a kiegyensúlyozottságot erősítik.

· A gondozónők naponta tájékoztatják a szülőket a gyermekükkel kapcsolatos eseményekről, szükség esetén pedig szívesen adnak tanácsot nevelési,- gondozási problémák megoldásához. Célunk, hogy erősítsük a szülők és gyermekek kompetenciáját.

· Jól szervezett, folyamatos napirend biztosítja a gyermekek számára az állandóságot, az önállósodási törekvések erősödését, a tevékenységek folyamatosságát. A napirend rugalmasan alkalmazkodik az életkori és egyéni igényeikhez, szükségleteikhez, évszakokhoz, otthoni napirendjükhöz, de egyben a csoport igényeit is kielégíti. 

· A házirend a szülő felé közvetíti az intézmény elvárásait a folyamatos, zökkenőmentes működés érdekében.

· Intézményünkben SZMK, és Érdekképviseleti Fórum működik.

· Az SZMK segíti a kapcsolattartást a szülők és a bölcsődei dolgozók között. Részt vesz a rendezvények előkészítésében, lebonyolításában.

· Az Érdekképviseleti Fórumot 2011. szeptemberben hoztuk létre, a Gyvt. előírásainak megfelelően. Célja: a bölcsődei ellátásban részesülő gyermekek érdekeinek védelme, képviselete, a fenntartó és szülő közötti együttműködés kiszélesítése. A fórum működési szabályait az Érdekképviseleti Fórum Működési Szabályzata tartalmazza.

· A bölcsőde működését a Gyvt. szabályozza, így a gyermekvédelem alapvetően hozzátartozik a munkánkhoz. Jelenleg öt kisgyermek részesül gyermekvédelmi kedvezményben, rossz  szociális és anyagi körülmények miatt. Velük, és szüleikkel szorosabb kapcsolatot tartunk, figyelemmel kísérjük fejlődésüket, életük alakulását.

A jelzőrendszer keretében együttműködtünk a város  Gyermekjóléti és Családsegítő Szolgálatával.

A szakmai munkát a bölcsőde vezetője fogja össze. Szervezi, irányítja a szakmai irányelveknek megfelelően, vezeti, illetve ellenőrzi a bölcsődei élet minden területét. Ezek napi feladatok.

Ezek mellett rendszeresen ellenőrzésekre kerül sor:

· gondozónők által vezetett dokumentációk (évente három alkalommal)
· megfigyelések – a Szakmai Program megvalósulására irányulnak - a csoportokban évente   két alkalommal. A személyi feltételek sajátosságaiból adódóan az egységes nevelési elvek megvalósulását segítik.

· bölcsőde orvosával a gyermekek fejlődésének figyelemmel kísérése. Részvétel vizsgálatokon, majd konzultáció.

· főzőkonyhán folyó tevékenység segítése, ellenőrzése. Élelmezésvezetővel való kapcsolattartás,

· készletek ellenőrzése (raktárkészlet, tárgyi eszközök, stb.).

· előlegkezelői tevékenység.

3. Az intézmény gazdálkodásáról

A Játékvár Óvoda és Bölcsőde 2011/2012-es nevelési évben 5 telephelyen végezte nevelő és gondozó munkáját. Működésünk folyamatos, a felmerülő napi problémák, gondok ellenére is zökkenőmentes volt. A 2011/2012-es évben is szigorú takarékosság volt a jellemző. Költségvetésünk is ebben a szellemben készült, az egész éves munkánkat is ez motiválta.

Alapvetően problémát jelent, hogy mind az óvodai, mind a bölcsődei feladatellátás államilag alultámogatott, a csoportfinanszírozási rendszer nem tud igazodni a különböző települési adottságokhoz, a gyermekek érdekében történő csoportszervezésekhez, és az óvodákra jellemző év közbeni feltöltődéshez.
Az Önkormányzat mindig biztosította a költségvetés bér részét, amelyet minden évben a törvényeknek megfelelően használtunk fel.

Sokkal nagyobb gondot jelent az intézmény működtetéséhez szükséges kiadások tervezése és a fedezetek biztosítása. Már évek óta a dologi kiadásokon csökkentünk, annak rovására is, hogy fontos felújítások, karbantartások maradtak el. A jelenlegi dologi kiadások az intézmény működtetéséhez nagyon szerényen elegendők, de az előre nem tervezhető problémák megoldására, hirtelen kiadásokra nincs fedezet. Jelentős előre lépés volt a Munkácsy és a Kossuth úti Óvoda felújítása.
A kiskincstári rendszerrel való együttműködésünk folyamatos, megbízható, ez elengedhetetlen szükséges a pontos, takarékos racionális gazdálkodás megszervezéséhez. 2010. őszén átfogó gazdálkodási belső ellenőrzés volt az intézményben 5 évre visszamenően. 2011-ben és 2012-ben utóellenőrzésre került sor és megállapításra került, hogy az előírtaknak megfelelően javításra és pótlásra került az intézmény pénzügyi szabályozása, hiányt, szabálytalanságot az utóellenőrzés során nem tártak fel.
 Az alábbi táblázatban bemutatott számok a zárszámadással megegyezők. A pénzügyi  adatok tartalmazzák a prémiumévek programba beléptetett dolgozók kiadásait is, (8.231 E Ft)  a bevételek viszont nem itt kerültek tervezésre, hanem az önkormányzat bevételei között. 
	Megnevezés
	2011.
	2012.

	
	Eredeti
	Módosított
	Teljesített
	Eredeti

	I. Személyi juttatások
	86.986
	91.897
	87.891
	75.244

	II. Munk. terhelő járulék
	22.312
	22.861
	21.695
	19.350

	III. Int. üzemelt. fenn. kiadások
	20.206
	23.096
	18.126
	18.398

	IV.Vás. term. és szolg. ÁFÁ-ja
	
	
	
	

	V. Beszerzés, beruházás
	150
	178
	167
	-

	VI. Besz., beruh., felúj.. ÁFÁ-ja
	30
	42
	42
	-

	ÖSSZESEN:
	129.684
	138.074
	127.921
	112.992


Tisztelt Képviselő-testület!

Intézményünk első számú közvetett partnere a fenntartó. Az évek során sikerült a martfűi és a mezőhéki képviselő-testülettel és hivatali apparátussal korrekt, hatékony a gyermekek érdekeit szem előtt tartó kapcsolatot kialakítani.

Az önkormányzati törvény értelmében a bölcsődei, óvodai ellátás az önkormányzatok feladatkörében marad. A változó jogszabályoknak, feladatoknak való megfelelés tovább erősíti a közös gondolkodás, együttműködés szükségességét, fontosságát. 
Ebben bízva, kérem a képviselő-testületet beszámolóm megvitatására és elfogadására.
Hitvallásunk:
"Osztani magad - hogy így sokasodjál,

kicsikhez hajolni - hogy magasodjál,

hallgatni őket, hogy tudd a világot, 

róluk beszélni, ha szólsz a világhoz."

( Váci Mihály: Eső a homokra)
A beszámolót a Játékvár Óvoda és Bölcsőde nevelőtestülete a 2012. június 11-ei  tanévzáró értekezletén egyhangúlag elfogadta.
Martfű, 2011. június 11.
                                                                                                        Gonda Istvánné









         intézményvezető

